AMATA ออกหุ้นกู้ 3 ชุด 2 พันล. เปิดขายกองทุน-รายใหญ่ 28-30 ก.ย.นี้
AMATA ออกหุ้นกู้ 3 ชุด 2 พันล. เปิดขายกองทุน-รายใหญ่ 28-30 ก.ย.นี้
22 ก.ย. 2563

บริษัท อมตะ คอร์ปอเรชัน จำกัด (มหาชน) หรือ AMATA ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2563 มูลค่ารวมไม่เกิน 2,000 ล้านบาท แบ่งออกเป็น 3 ชุด ดังนี้
หุ้นกู้ชุดที่ 1 เสนอขายไม่เกิน 500 ล้านบาท มีอายุ 3 ปี ครบกำหนดไถ่ถอนปี พ.ศ.2566 มีอัตราดอกเบี้ยคงที่ร้อยละ 2.80 ต่อปี ชำระดอกเบี้ยทุกๆ 6 เดือน ตลอดอายุหุ้นกู้
หุ้นกู้ชุดที่ 2 เสนอขายไม่เกิน 1,000 ล้านบาท มีอายุ 5 ปี ครบกำหนดไถ่ถอนปี พ.ศ.2568 มีอัตราดอกเบี้ยคงที่ร้อยละ 3.30 ต่อปี ชำระดอกเบี้ยทุกๆ 6 เดือน ตลอดอายุหุ้นกู้
หุ้นกู้ชุดที่ 3 เสนอขายไม่เกิน 500 ล้านบาท มีอายุ 7 ปี ครบกำหนดไถ่ถอนปี พ.ศ.2570 มีอัตราดอกเบี้ยคงที่ร้อยละ 3.70 ต่อปี ชำระดอกเบี้ยทุกๆ 6 เดือน ตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 28-30 กันยายน 2563 มีธนาคารกรุงไทย และธนาคารกสิกรไทย เป็นผู้จัดการการจัดจำหน่ายหุ้นกู้
สำหรับอันดับความน่าเชื่อถือของหุ้นกู้ที่ “A-” แนวโน้มอันดับเครดิต “คงที่” โดยบริษัท ทริสเรทติ้ง จำกัด เมื่อวันที่ 1 กันยายน 2563
โดยบริษัทมีวัตถุประสงค์จะนำเงินที่ได้รับจากการออกและเสนอขายหุ้นกู้ครั้งนี้ไปใช้เพื่อชำระหุ้นกู้เดิมที่จะถึงกำหนดชำระในวันที่ 4 ตุลาคม 2563 จำนวน 1,000 ล้านบาท ชำระเงินกู้กับสถาบันการเงินที่ไม่ได้เป็นผู้จัดการการจัดจำหน่ายหุ้นกู้ในครั้งนี้ จำนวน 500 ล้านบาท และเป็นเงินทุนหมุนเวียนเพื่อการลงทุนและค่าใช้จ่ายของผู้ออกหุ้นกู้ จำนวน 500 ล้านบาท โดยจะนำเงินมาใช้ภายในระยะเวลา 1-3 ปี นับแต่วันออกหุ้นกู้